Ninsab profondament imħassba dwar is-sentenza tal-bieraħ tal-Qorti Kostituzzjonali Pollakka. Tajt struzzjonijiet lis-servizzi tal-Kummissjoni biex janalizzawha bir-reqqa u malajr. Fuq il-bażi ta' dan, aħna se niddeċiedu dwar il-passi li jmiss. L-UE hija komunità ta' valuri u liġijiet. Dan huwa dak li jgħaqqad l-Unjoni tagħna flimkien u jagħmilha b'saħħitha. Aħna se niddefendu l-prinċipji li huma l-bażi tal-ordni ġuridiku tal-Unjoni tagħna. L-450 miljun Ewropew tagħna jiddependu fuq dan. L-akbar prijorità tagħna hija li niżguraw li d-drittijiet taċ-ċittadini Pollakki jiġu protetti u li ċ-ċittadini Pollakki jgawdu l-benefiċċji mogħtija mis-sħubija fl-Unjoni Ewropea, bħaċ-ċittadini kollha tal-Unjoni tagħna. Barra minn hekk, iċ-ċittadini tal-UE kif ukoll il-kumpaniji li jagħmlu negozju fil-Polonja jeħtieġu ċ-ċertezza legali li r-regoli tal-UE, inklużi s-sentenzi tal-Qorti tal-Ġustizzja tal-Unjoni Ewropea, jiġu applikati bis-sħiħ fil-Polonja. It-Trattati tagħna huma ċari ħafna. Id-deċiżjonijiet kollha tal-Qorti tal-Ġustizzja tal-Unjoni Ewropea jorbtu lill-awtoritajiet tal-Istati Membri kollha, inklużi l-qrati nazzjonali. Id-dritt tal-UE għandu s-supremazija fuq il-liġi nazzjonali, inklużi d-dispożizzjonijiet kostituzzjonali. Dan huwa dak li l-Istati Membri kollha tal-UE ffirmaw bħala membri tal-Unjoni Ewropea. Se nużaw is-setgħat kollha li għandna skont it-Trattati biex dan niżgurawh.